Document ID: 32002D0947

Απόφαση της Επιτροπής
της 2ας Δεκεμβρίου 2002
για την τροποποίηση της απόφασης 93/467/ΕΟΚ που επιτρέπει στα κράτη μέλη να παρεκκλίνουν από ορισμένες διατάξεις της οδηγίας 2000/29/ΕΚ του Συμβουλίου, όσον αφορά τους μη αποφλοιωμένους κορμούς βαλανιδιάς (Quercus L.) καταγωγής Καναδά ή Ηνωμένων Πολιτειών της Αμερικής
[κοινοποιηθείσα υπό τον αριθμό Ε(2002) 4761]
(2002/947/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας(1), όπως τροποποιήθηκε τελευταία από την οδηγία 2002/36/ΕΚ(2), και ιδίως το άρθρο 15 παράγραφος 1,
την αίτηση της Γερμανίας,
Εκτιμώντας τα ακόλουθα:
(1) Σύμφωνα με τις διατάξεις της οδηγίας 2000/29/ΕΚ, οι μη αποφλοιωμένοι κορμοί βελανιδιάς (Quercus L.) καταγωγής χωρών της Βορείου Αμερικής μπορούν, καταρχήν, να μην εισάγονται στην Κοινότητα λόγω του κινδύνου εισαγωγής του Ceratocystis fagacearum (Bretz) Hunt., του αιτίου που προκαλεί μαρασμό της βελανιδιάς.
(2) Η απόφαση 93/467/ΕΟΚ της Επιτροπής(3), όπως τροποποιήθηκε τελευταία από την απόφαση 2000/780/ΕΚ(4), επιτρέπει παρεκκλίσεις για μη αποφλοιωμένους κορμούς βελανιδιάς (Quercus L.) καταγωγής Καναδά και Ηνωμένων Πολιτειών της Αμερικής, υπό την προϋπόθεση ότι τηρούνται ειδικοί όροι.
(3) Η άδεια που προβλέπεται στην παρούσα απόφαση λήγει στις 31 Δεκεμβρίου 2002.
(4) Οι περιστάσεις δικαιολογούν ακόμη τη χορήγηση της άδειας.
(5) Ως εκ τούτου, η άδεια πρέπει να παραταθεί για επιπλέον περιορισμένη περίοδο, με την επιφύλαξη της απόφασης 2002/757/ΕΚ της Επιτροπής, της 19ης Σεπτεμβρίου 2002, σχετικά με τη λήψη προσωρινών και επειγόντων φυτοϋγειονομικών μέτρων για την αποφυγή της εισαγωγής και της εξάπλωσης του Phytophthora ramorum Werres, De Cock & Man in 't Veld sp. nov.(5).
(6) Ως εκ τούτου, πρέπει να τροποποιηθεί η απόφαση 93/467/ΕΟΚ.
(7) Η Επιτροπή θα ζητήσει από τον Καναδά και από τις Ηνωμένες Πολιτείες της Αμερικής να της παράσχουν τα τεχνικά στοιχεία που είναι αναγκαία για να συνεχισθεί ο έλεγχος της λειτουργίας των προστατευτικών μέτρων που απαιτούνται στο πλαίσιο των τεχνικών όρων.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση αριθ. 93/467/ΕΟΚ τροποποιείται ως εξής:
1. στο άρθρο 3, η ημερομηνία "31 Δεκεμβρίου 2002" αντικαθίσταται από την ημερομηνία "31 Δεκεμβρίου 2004".
2. στο παράρτημα I μέρος 7, η αναφορά "2000/780/EΚ" αντικαθίσταται από την αναφορά "93/467/EΟΚ, όπως τροποποιήθηκε από την απόφαση 2002/947/EΚ".
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 2 Δεκεμβρίου 2002.

Labels: 1
3
6
18
15